Ministeri d'Agricultura i Pesca, Alimentació i Medi Ambient
El Grup Intergovernamental d'Experts sobre el Canvi Climàtic (GIECC), que treballa sota els auspicis de l'ONU, ha constatat l'increment de les temperatures mitjanes atmosfèriques i oceàniques globals, la fusió generalitzada de la neu i del gel, i l'augment del nivell mitjà del mar a tot el planeta.
Els impactes del canvi climàtic, en particular la pujada de la temperatura, ja s'està notant en els sistemes naturals i humans de tot el món i si les emissions de gasos amb efecte d'hivernacle continuen augmentant al ritme actual és altament probable que aquests impactes climàtics s'incrementin.
En aquest sentit, l'ONU ha situat el canvi climàtic com un dels grans reptes de la humanitat i ha fet una crida als països per treballar de manera urgent en la reducció d'emissions de gasos amb efecte d'hivernacle (GEH).
El 23 d'octubre de 2014 la Unió Europea va acordar la reducció del 40% de les emissions de GEH per a l'any 2030 en relació amb els nivells de 1990, en un marc de millora de la competitivitat de l'economia i del sistema energètic, reduint la dependència dels combustibles fòssils i creant noves oportunitats de creació d'ocupació.
Així mateix, en el marc de l'estratègia Europa 2020 de la Comissió Europea, la Generalitat de Catalunya ha presentat el document de l'estratègia de Política industrial sectorial 2014-2020, en la qual es palesa el protagonisme que el teixit empresarial ha de tenir en el canvi del model productiu i davant desafiaments com el canvi climàtic.
La disminució de la petjada de carboni dels productes o serveis és un dels enfocaments necessaris per desvincular les emissions de GEH del creixement econòmic i la població.
Per dur-lo a terme cal analitzar i, en la mesura del que sigui possible, reduir les emissions de GEH associades al seu cicle de vida.
Cal impulsar el desenvolupament de metodologies de càlcul de la petjada de carboni i el coneixement en la matèria dels sectors empresarials que els permeti identificar les oportunitats de millora econòmica i ambiental.
Aquestes metodologies, en alguns casos caldrà que siguin certificades per una entitat acreditada independent de manera que s'afavoreixi l'accés d'aquests productes o serveis a mercats globals o sensibles a aquesta qüestió.
El Decret 277/2016, de 2 d'agost, de reestructuració del Departament de Territori i Sostenibilitat, estableix com a funció de l'Oficina Catalana del Canvi Climàtic, adscrita a la Direcció General de Qualitat Ambiental i Canvi Climàtic, desenvolupar metodologies de càlcul de les emissions de gasos amb efecte d'hivernacle per a les organitzacions, els seus productes i serveis.
Vist el Reial decret 944/2017, de 27 d'octubre, pel qual es designa òrgans i autoritats encarregats d'executar les mesures dirigides al Govern i a l'Administració de la Generalitat de Catalunya, autoritzades per acord del Ple del Senat, de 27 d'octubre de 2017, pel qual s'aproven les mesures requerides pel Govern, a l'empara de l'article 155 de la Constitució,
S'aproven les bases reguladores per a la concessió de subvencions a associacions empresarials de Catalunya per fomentar la realització d'estudis en matèria de petjada de carboni de productes o serveis, les quals consten en l'annex d'aquesta Ordre.
Resta derogada l'Ordre TES/164/2015, de 21 de maig, per la qual s'aproven les bases reguladores de les subvencions a associacions empresarials de Catalunya per a la realització d'estudis en matèria de petjada de carboni de productes o serveis (DOGC núm. 6887, de 8.6.2015), modificada per l'Ordre TES/98/2016, de 25 d'abril (DOGC núm. 7116, de 9.5.2016).
Aquesta Ordre entrarà en vigor l'endemà de la seva publicació en el Diari Oficial de la Generalitat de Catalunya.
(de conformitat amb l'establert en el Reial Decret 944/2017, de 27 d'octubre)
Ministra d'Agricultura i Pesca, Alimentació i Medi Ambient
Aquesta línia de subvencions, adreçada a associacions empresarials de Catalunya, té com a objecte el desenvolupament d'actuacions per a la realització d'estudis en matèria de petjada de carboni de productes o serveis.
2.1 Pot ser objecte de les subvencions regulades en aquestes bases la realització d'estudis que tinguin per objecte el desenvolupament d'una metodologia de càlcul de la petjada de carboni per a una família de productes o serveis.
2.2 El període d'execució de l'actuació és el que, amb aquesta finalitat, s'indica en la convocatòria corresponent.
L'òrgan concedent pot ampliar aquest termini, a petició del/de la beneficiari/ària, si aquest/a acredita, en els termes i les condicions que preveu l'article 32 de la Llei 39/2015, d'1 d'octubre, la impossibilitat d'executar l'actuació dins del termini previst per causa justificada que no li sigui directament imputable.
Aquesta ampliació de termini no pot excedir de la meitat del termini inicial, ni de l'exercici pressupostari corresponent, i es pot concedir sempre que no es perjudiquin drets de tercers.
Poden optar a les subvencions regulades en aquestes bases les associacions empresarials, sense ànim de lucre, que tinguin domicili social a Catalunya.
4.1 Per obtenir la condició de beneficiàries de les subvencions, les persones sol·licitants han de complir els requisits següents:
a) No trobar-se en cap de les circumstàncies que preveu l'article 13 de la Llei 38/2003, de 17 de novembre, general de subvencions.
c) Declarar sobre si s'han demanat i/o s'han obtingut altres ajuts públics o privats per a la mateixa actuació, fent constar la relació detallada amb l'entitat concedent i la quantitat sol·licitada i/o obtinguda.
d) Declarar si es realitza una activitat econòmica regular, entesa com l'ordenació per compte propi de mitjans de producció i/o recursos humans amb la finalitat d'intervenir en la producció o distribució de béns i serveis.
En el cas d'associacions empresarials que, d'acord amb el paràgraf anterior, realitzin una activitat econòmica regular, declarar que l'import de la subvenció que es demana, juntament amb els altres ajuts de minimis que li hagin estat concedits durant l'exercici fiscal en curs i els dos exercicis fiscals anteriors, no podran superar l'import de 200.000 euros.
e) Complir la normativa sobre propietat intel·lectual.
f) Estar legalment constituïdes i inscrites en el registre corresponent.
g) En el cas d'associacions que tinguin activitat econòmica amb establiments oberts al públic, complir les obligacions que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
h) En el cas d'associacions que tinguin activitat econòmica sense establiments oberts al públic, complir les obligacions que estableix l'article 36.4 de la Llei 1/1998, de 7 de gener, de política lingüística.
i) En el cas d'associacions que tinguin activitat econòmica amb 50 treballadors/ores o més, donar ocupació a persones amb discapacitat en un percentatge mínim d'un 2% de la plantilla respectiva, en compliment de l'obligació que preveu l'article 42 del Text refós de la Llei general de drets de les persones amb discapacitat i de la seva inclusió social aprovat pel Reial decret legislatiu 1/2013, de 29 de novembre, o bé complir el que estableix el Reial decret 364/2005, de 8 d'abril, i el Decret 86/2015, de 2 de juny, que regulen el compliment alternatiu amb caràcter excepcional de la quota de reserva en favor de treballadors amb discapacitat, d'acord amb el que estableix l'article 92.5 del Text refós de la Llei de finances públiques de Catalunya.
j) En el cas d'associacions que tinguin activitat econòmica, amb una plantilla igual o superior a 25 persones, indicar els mitjans, amb l'acord dels agents socials, per prevenir i detectar casos d'assetjament sexual i d'assetjament per raó de sexe, i intervenir-hi en els centres de treball.
k) Haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i a la Llei 5/2011, del 19 de juliol, de modificació de l'anterior.
l) No haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere.
4.2 Les persones sol·licitants han de complir amb el codi ètic següent:
Adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, al seu parer, sigui present o pugui afectar el procediment.
Particularment, abstenir-se de realitzar qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, assumir, en l'exercici de les seves activitats, les obligacions següents:
a) Observar els principis, les normes i els cànons ètics propis de les activitats, els oficis i/o les professions corresponents a l'activitat objecte de subvenció.
En particular, assumir les obligacions següents:
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones amb la voluntat d'incidir en un procediment d'adjudicació de la subvenció.
d) Col·laborar amb l'òrgan competent en les actuacions que aquest realitzi per al seguiment i/o l'avaluació del compliment de les obligacions que estableix la base 19, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Facilitar informació que la legislació de transparència imposa als adjudicataris en relació amb l'Administració, sens perjudici del compliment de les obligacions de transparència que els pertoquin de forma directa per previsió legal, en els supòsits que estableix l'article 3.4 de la Llei 19/2014, del 29 de desembre, de transparència, accés a la informació pública i bon govern.
4.3 En el cas d'incompliment dels principis ètics i regles de conducta que estableix la base 4.2 serà d'aplicació el règim sancionador previst en la Llei 19/2014, de 29 de desembre, i les sancions que preveu l'article 84 pel que fa a beneficiaris d'ajuts públics, sens perjudici d'aquelles altres possibles conseqüències previstes a la legislació vigent en matèria de subvencions.
4.4 La percepció d'aquestes subvencions és compatible amb la percepció de subvencions procedents d'altres fonts, públiques o privades, sempre que, aïlladament o en concurrència amb altres subvencions, ajuts, ingressos o recursos, no se superi el cost total de l'actuació subvencionada.
5.1 Cada convocatòria fixa la posició pressupostària a què s'han d'imputar les subvencions i determina la quantia màxima per a aquesta línia.
5.2 L'import de cadascuna de les subvencions concretes es determina en la convocatòria corresponent i, en cap cas, pot superar el cost total de l'actuació per la qual es concedeix ni pot excedir l'import de 60.000 euros.
5.3 La convocatòria fixa la despesa mínima, realitzada i justificada, de l'actuació subvencionada, exigible per poder considerar acomplert l'objecte i la finalitat de la subvenció, que ha de permetre, en el cas que el cost final efectiu de l'actuació subvencionada sigui inferior al cost inicialment pressupostat, la reducció, en la mateixa proporció, de la quantia de la subvenció atorgada.
Altrament, l'incompliment de la despesa mínima establerta comporta la revocació de la subvenció atorgada.
6.1 Es consideren despeses subvencionables les que de manera inequívoca responguin a la naturalesa de l'actuació subvencionada, resultin estrictament necessàries per a aquesta, i es realitzin en el termini i les condicions que determinen aquestes bases reguladores.
En cap cas, el cost dels béns o serveis subvencionats no pot superar el seu valor de mercat.
Es considera despesa realitzada la que hagi estat efectivament pagada amb anterioritat a la finalització del període de justificació determinat en la convocatòria.
6.2 Són subvencionables els tributs, quan la persona beneficiària de la subvenció els aboni efectivament.
No tenen la consideració de despeses subvencionables:
b) Les despeses generals o de funcionament.
d) Les despeses que no estiguin definides o que no tinguin com a finalitat l'objecte de la subvenció, així com les despeses no imputables directament a les actuacions.
6.3 Les entitats beneficiàries poden subcontractar part de l'execució de les actuacions subvencionades, sempre que aquesta subcontractació no excedeixi el 50% de l'import de les actuacions.
En cap cas es poden subcontractar activitats que, tot i augmentar el cost de l'activitat subvencionada, no aportin valor afegit al contingut de la mateixa activitat.
Així mateix, la subcontractació ha de complir la resta de previsions de l'article 29 de la Llei 38/2003, de 17 de novembre, general de subvencions que li siguin d'aplicació.
S'entén que una entitat beneficiària subcontracta quan concerta amb tercers l'execució parcial d'una activitat quan aquesta podria ser realitzada directament per l'entitat beneficiària.
7.1 La presentació de les sol·licituds i altres tràmits associats al procediment de concessió de les subvencions s'han de realitzar per via telemàtica utilitzant la seu electrònica de la Generalitat de Catalunya.
La sol·licitud s'ha d'emplenar en el formulari normalitzat que es pot descarregar d'Internet a través dels enllaços que especifiqui la convocatòria i ha de ser formalitzada pel/per la representant legal de l'associació.
7.2 Per a la presentació de les sol·licituds, la identificació i la signatura electrònica de les persones sol·licitants s'ha de fer a través dels sistemes d'identificació i signatura electrònica admesos per la seu electrònica d'acord amb els criteris establerts a l'Ordre GRI/233/2015, del 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
El nivell de seguretat dels mecanismes d'identificació i signatura electrònica s'especifica en la convocatòria.
7.3 Les persones beneficiàries també s'han d'identificar i signar electrònicament per fer la resta de transaccions associades al procediment de concessió i, si escau, justificació dels ajuts per mitjans telemàtics i amb el nivell de seguretat que determini la convocatòria.
7.4 En el supòsit d'interrupció no planificada en el funcionament dels sistemes electrònics de la seu durant l'últim dia establert per a la realització del tràmit corresponent, aquest es podrà dur a terme durant els tres dies hàbils consecutius.
La persona usuària ha de visualitzar un missatge a la seu en què es comuniqui aquesta circumstància.
7.5 No es pot presentar més d'una sol·licitud per actuació.
7.6 La signatura i presentació de la sol·licitud comporta la plena acceptació d'aquestes bases reguladores i porta implícita l'autorització a l'òrgan gestor per poder comprovar, d'ofici, totes les dades que s'hi contenen.
8.1 Les persones sol·licitants han d'annexar a la sol·licitud, emplenada d'acord amb el formulari normalitzat, la documentació següent:
a) Memòria explicativa de l'actuació segons les pautes del document orientatiu annex al formulari de sol·licitud, incloent-hi les dates d'inici i finalització previstes
b) Pressupost complet i detallat de l'actuació en la qual figurin totes les despeses i els ingressos previstos, la quantia de l'ajut que se sol·licita i el detall de les fonts de finançament, segons les pautes del document orientatiu annex al formulari de sol·licitud.
8.2 El compliment dels requisits que preveu la base 4.1 que siguin d'aplicació a cada persona sol·licitant s'acredita amb la declaració responsable que consta inclosa en el model de sol·licitud.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixa sense efecte aquest tràmit, des del moment en què es coneguin i amb l'audiència prèvia a la persona interessada, i, en conseqüència, comporten inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
El termini de presentació de les sol·licituds, acompanyades de la documentació prevista a la base 8, és el que, a aquest efecte, estableixi la convocatòria corresponent.
Comprovació de dades i compliment de requisits
10.1 L'òrgan instructor pot comprovar, quan consideri necessari, el compliment dels requisits previstos en la base 4.1.
Es du a terme, d'ofici, la comprovació del compliment dels requisits següents:
c) Les dades relatives a la personalitat jurídica, a la capacitat d'obrar i al document d'identificació fiscal de l'entitat, i a la inscripció als registres corresponents.
d) Que hagin adaptat els seus estatuts d'acord amb el règim transitori que preveu la Llei 4/2008, de 24 d'abril, del llibre tercer del Codi civil de Catalunya.
En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir a la persona sol·licitant o beneficiària que aporti la documentació escaient en el termini de 10 dies hàbils.
En el cas que dins el termini atorgat no s'aporti la documentació requerida, es dicta la resolució corresponent en els termes previstos en la base 14.
10.2 Pel que fa la resta de requisits, la comprovació es du a terme mitjançant el requeriment a la persona sol·licitant o beneficiària de la documentació que els acredita.
Així mateix, l'òrgan instructor pot demanar a les persones sol·licitants o beneficiàries que aportin la documentació complementària que consideri necessària per acreditar les dades que figuren a la sol·licitud.
Les sol·licituds admeses a la convocatòria es valoren per la comissió prevista en la base 12.3, aplicant els criteris de valoració següents:
a) Fins a 5 punts per la qualitat de la memòria explicativa, distribuïts de la manera següent:
grau de coherència general de l'actuació: fins a 3 punts
claredat en la descripció: fins a 2 punts
b) Fins a 5 punts per la qualitat tècnica del projecte, distribuïts de la manera següent:
replicabilitat de l'actuació: fins a 2 punts
certificació de la metodologia desenvolupada: fins a 1 punt.
grau d'innovació: fins a 2 punts
c) Fins a 3 punts pel grau de participació de les empreses del sector aportant o indicant a la memòria, entre d'altres, dades específiques, experiència i casos pràctics.
d) Classificació de l'activitat econòmica, d'acord amb el Reial decret 475/2007, de 13 d'abril, pel qual s'aprova la Classificació Nacional d'Activitats Econòmiques 2009 (CNAE-2009):
La puntuació mínima necessària per optar a la subvenció és de 6 punts en la suma corresponent als apartats a), b) i c).
12.1 El procediment de concessió és el de concurrència competitiva d'acord amb el que preveu l'article 22 de la Llei 38/2003, general de subvencions.
12.2 L'òrgan instructor del procediment per a la concessió de les subvencions és la Direcció General de Qualitat Ambiental i Canvi Climàtic.
12.3 Les sol·licituds presentades són analitzades i avaluades per una comissió de valoració integrada per les persones que s'indiquen en la convocatòria.
La comissió presenta la proposta de concessió de les subvencions al/a la titular de l'òrgan instructor per tal que pugui formular la proposta de resolució provisional de concessió.
12.4 Un cop avaluades les sol·licituds i rebuda la proposta de la comissió de valoració, el/la titular de l'òrgan instructor formula i notifica la proposta de resolució provisional de concessió de les subvencions d'acord amb el contingut i tràmits que estableix la base 13.
Un cop finalitzat el termini de presentació de la documentació requerida o d'al·legacions, el/la titular de l'òrgan instructor formula la proposta de resolució definitiva de concessió de les subvencions, a la vista de la proposta de resolució provisional, de la documentació addicional presentada pels beneficiaris proposats, i de les comprovacions d'ofici fetes d'acord amb la base 10, i l'eleva a l'òrgan resolutori.
12.5 Abans que no es dicti la resolució definitiva, es pot reduir parcialment o totalment la subvenció, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
Proposta de resolució provisional, acceptació de la subvenció, reformulació i presentació de la documentació addicional
13.1 La proposta de resolució provisional de concessió de les subvencions es notifica a les persones interessades mitjançant la seva publicació al tauler electrònic de l'Administració de la Generalitat de Catalunya ( https://seu.gencat.cat/ca/informació-publica.html ).
13.2 La proposta de resolució provisional ha de contenir la llista de sol·licitants proposats per a ser beneficiaris de les subvencions i les persones que formen part de la llista de reserva, si n'hi ha, degudament prioritzada en funció de la puntuació obtinguda.
En el supòsit que alguna de les persones proposades per ser beneficiaris de la subvenció no l'accepti o desisteixi de la sol·licitud, es pot atorgar la subvenció a la persona o persones sol·licitants de la llista de reserva per ordre de puntuació, sempre que s'hagi alliberat crèdit suficient per atendre les sol·licituds següents amb igual puntuació, amb l'aportació prèvia de la documentació a què es refereix l'apartat 5 d'aquesta base.
13.3 Les persones proposades com a beneficiàries de les subvencions han de presentar la documentació que els sigui requerida en la proposta de resolució provisional d'acord amb l'apartat 5 d'aquesta base, dins el termini de 10 dies hàbils a comptar des de l'endemà de la publicació de la proposta de resolució provisional de concessió.
Dins d'aquest mateix termini, les persones sol·licitants poden presentar al·legacions, que es tindran en compte en el moment d'emetre resolució.
S'entendrà que la subvenció és acceptada tàcitament en el supòsit que la persona proposada com a beneficiària no presenti cap al·legació dins del termini de 10 dies hàbils a comptar de l'endemà de la publicació de la proposta de resolució provisional de concessió.
13.4 Les persones proposades com a beneficiàries poden desistir de la sol·licitud o presentar la reformulació del projecte i del pressupost, dins del termini previst a la base 13.3, per adaptar-los a la subvenció proposada si l'import d'aquesta és inferior al sol·licitat mitjançant la presentació d'un document a aquest efecte.
La possibilitat de reformulació en qualsevol cas ha de respectar l'objecte, les condicions i la finalitat de la subvenció així com els criteris de valoració establerts en relació amb el projecte, i en cap cas pot comportar una modificació substancial del projecte.
Així mateix s'han de continuar complint els límits de quantia de la subvenció que pugui establir la convocatòria.
La subvenció s'atorgarà sobre el pressupost acceptat i la justificació ha de ser respecte d'aquest pressupost.
En el supòsit d'haver presentat una reformulació del projecte i del pressupost, l'atorgament de la subvenció comporta l'acceptació de la reformulació.
13.5 La documentació a què es refereix la base 13.3, que cal requerir i aportar en tot cas, és la següent:
a) Sol·licitud de transferència bancària per a pagaments de la Tresoreria de la Generalitat de Catalunya a creditors/ores, que consta annex al model normalitzat de sol·licitud, degudament emplenat.
b) En el cas de persones jurídiques que hagin estat proposades com a beneficiàries d'una subvenció d'un import superior a 10.000 euros, declaració responsable que contingui la informació relativa a les retribucions de llurs òrgans de direcció o administració.
No cal aportar aquesta documentació en el cas que la persona sol·licitant l'hagi presentada anteriorment a qualsevol òrgan de l'Administració de la Generalitat, sempre que no hagin transcorregut més de cinc anys des de la presentació i no hagi experimentat cap modificació.
En aquest supòsit, cal indicar clarament la data i l'òrgan o dependència en què va ser presentada i el procediment a què feien referència.
Si l'òrgan instructor, per causes alienes a la seva actuació, no pot aconseguir el/s document/s, ha de requerir a la persona beneficiària que els aporti en el termini de 10 dies hàbils.
13.6 La presentació de la documentació per mitjans telemàtics comporta que no s'ha de presentar la documentació acreditativa de la representació quan la signatura electrònica acrediti que la persona signant té poders suficients per actuar en nom de la persona representada.
Inadmissió i desistiment de la sol·licitud
14.1 Comporta la inadmissió de la sol·licitud:
b) L'incompliment dels requisits no esmenables, sense perjudici que aquest incompliment pugui ser causa de revocació de la subvenció, si es coneix amb posterioritat a la concessió.
14.2 Comporta el desistiment de la sol·licitud:
a) La manca de presentació de qualsevol dels documents que preveu la base 8 o la manca d'esmena dels requisits esmenables, dins el termini de 10 dies hàbils i amb el requeriment previ.
b) La manca de presentació de la documentació que sigui requerida, en els termes que preveu la base 13.3.
14.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la seva publicació al tauler electrònic de l'Administració de la Generalitat de Catalunya [URL], sens perjudici que pugui utilitzar addicionalment altres mitjans electrònics.
14.4 En la publicació de la resolució d'inadmissió o de desistiment han de constar els recursos que contra aquesta siguin procedents, l'òrgan administratiu davant el qual s'han de presentar i el termini per interposar-los.
14.5 Sens perjudici del desistiment que preveu la base 13.4, qualsevol persona sol·licitant pot desistir per escrit de la seva sol·licitud de subvenció, abans de la concessió, i l'òrgan instructor l'ha d'acceptar.
15.1 La resolució del procediment de concessió de les subvencions correspon a l'òrgan que es determini en la convocatòria corresponent.
La resolució, degudament motivada, s'ha de dictar i publicar en el termini que, a aquest efecte, es determina en la convocatòria corresponent que, en cap cas, pot ser superior a sis mesos des de la data de publicació de la convocatòria.
Sens perjudici de l'obligació de resoldre, transcorregut el termini esmentat sense que s'hagi dictat i publicat la resolució expressa, les sol·licituds s'entenen desestimades i, en conseqüència, denegada la subvenció, d'acord amb el que preveu l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
15.2 La resolució del procediment de concessió de les subvencions es notifica pels mateixos mitjans i amb les mateixes condicions i efectes que preveu la base 14.3 per a la notificació de les resolucions d'inadmissió o desistiment de la sol·licitud.
15.3 En la publicació de la resolució del procediment de concessió han de constar els recursos, que contra aquesta siguin procedents, l'òrgan administratiu o judicial, si escau, davant el qual s'han de presentar i el termini per interposar-los.
16.1 S'ha de donar publicitat a les subvencions concedides amb indicació del seu import, objectiu o finalitat i els beneficiaris, mitjançant la seva exposició al tauler electrònic de l'Administració de la Generalitat de Catalunya [URL] i al web del Departament de Territori i Sostenibilitat.
16.2 S'ha de donar publicitat al Portal de la Transparència de la informació a què fa referència l'article 15 de la Llei 19/2014, del 29 de desembre, de transparència, accés a la informació pública i bon govern.
16.3 S'ha de donar publicitat mitjançant la Base de dades nacional de subvencions de la informació sobre les convocatòries i les resolucions de concessió de les subvencions, d'acord amb el que preveu l'article 18 de la Llei 38/2003, de 17 de novembre, general de subvencions, modificat per la Llei 15/2014, de 16 de setembre, de racionalització del sector públic i altres mesures de reforma administrativa.
16.4 S'han de publicar en el Diari Oficial de la Generalitat de Catalunya, amb expressió de la convocatòria, el programa, el crèdit pressupostari al qual s'imputen, beneficiari, quantitat concedida i finalitat o finalitats de la subvenció, les subvencions d'import igual o superior a 3.000 euros.
17.1 S'estableix com a modalitat de justificació el compte justificatiu amb aportació de justificants de despesa, d'acord amb el que estableix l'Ordre ECO/172/2015, de 2 de juny, sobre les formes de justificació de subvencions.
El/la beneficiari/ària ha de justificar el compliment de l'objecte de la subvenció, el compliment de les condicions i de la seva finalitat.
El compte justificatiu que conté la documentació de la realització de l'actuació s'ha de presentar dins del/s termini/s que, a aquest efecte, es fixi/n en la convocatòria corresponent.
L'òrgan concedent pot ampliar aquest termini, d'ofici o a petició del/de la beneficiari/ària, si aquest o aquesta acredita, en els termes i condicions previstes a l'article 32 de la Llei 39/2015, d'1 d'octubre, la impossibilitat de donar compliment a aquesta obligació per causa justificada que no li sigui directament imputable.
Aquesta ampliació de termini per presentar la justificació no pot excedir de la meitat del termini inicial ni superar l'exercici pressupostari al qual s'ha d'imputar el pagament, i es pot concedir sempre que no es perjudiquin drets de tercers.
17.2 La justificació del compliment de l'objecte de la subvenció, el compliment de les condicions i de la seva finalitat s'ha de dur a terme mitjançant la presentació de la documentació següent:
Estudi relatiu al desenvolupament de la metodologia de càlcul de la petjada de carboni per a una família de productes o serveis, que s'ha d'ajustar a la memòria explicativa de l'actuació presentada amb la sol·licitud.
Una memòria explicativa del compliment de la finalitat de l'actuació subvencionada amb indicació de les activitats realitzades i dels resultats obtinguts i, si escau, aquella informació específica relacionada amb la convocatòria.
Una memòria econòmica signada pel representant de l'entitat beneficiària, sobre el cost de l'actuació realitzada, la qual ha de contenir:
a) Una relació classificada de les despeses de les actuacions, amb identificació del creditor, número de la factura o document de valor probatori equivalent en el tràfic mercantil, l'import, la data d'emissió i la data de pagament.
S'ha de presentar una liquidació del pressupost on s'indiquin i, en el seu cas, es motivin les desviacions respecte al pressupost inicial.
b) Les factures de les despeses imputades a la subvenció o documents de valor probatori equivalent en el tràfic jurídic mercantil o amb eficàcia administrativa, i si escau, la documentació acreditativa del pagament, consistent en extracte bancari o, en el cas de pagament efectiu, documentació acreditativa de la percepció de l'import per part del creditor.
c) Una relació detallada dels altres ingressos o subvencions que hagin finançat l'activitat subvencionada amb indicació de l'import i la seva procedència.
Quan els justificants de les despeses s'imputin parcialment a d'altres subvencions, cal indicar la quantia exacta o percentatge imputat a cadascuna, amb identificació dels òrgans concedents.
d) Si escau, carta de pagament de reintegrament en el supòsit de romanents no aplicats així com dels interessos que se'n derivin.
e) En el cas que s'hagin fet contractacions o subcontractacions per a l'execució de les actuacions objecte de la subvenció i la despesa subvencionable de l'actuació subvencionada supera els imports establerts per als contractes menors en la normativa vigent de contractes del sector públic, s'han de presentar els pressupostos que, en aplicació de l'article 31.3 de la Llei 38/2003, de 17 de novembre, general de subvencions, ha d'haver sol·licitat el beneficiari, amb un mínim de tres, i la justificació de l'oferta elegida si no és la proposta econòmica més avantatjosa.
f) En el cas que s'hagi realitzat publicitat i/o difusió de l'actuació, documentació acreditativa dels mitjans emprats, en els quals s'hi ha d'haver fet constar que aquestes actuacions han estat subvencionades pel Departament de Territori i Sostenibilitat de la Generalitat de Catalunya.
g) La persona beneficiària de la subvenció ha de realitzar una declaració responsable en el model normalitzat de justificació conforme el cost dels justificants de despesa aportats un cop multiplicats pel percentatge d'imputació declarat no s'ha aplicat ni s'aplicarà a altres línies de subvencions o ajuts.
17.3 La documentació que preveu la base 17.2 s'ha de presentar a l'òrgan competent designat a la convocatòria, preferentment per via telemàtica utilitzant la seu electrònica de la Generalitat de Catalunya.
Si els justificants es presenten per mitjans electrònics, les persones beneficiàries han de presentar còpies digitalitzades dels justificants en substitució de les còpies compulsades, d'acord amb el que preveuen les normes de procediment administratiu vigents.
En el cas que la documentació que preveu la base 17.2 es lliuri de forma presencial, els justificants de despesa o la documentació acreditativa del pagament s'ha de presentar mitjançant fotocòpia i original o fotocòpia compulsada.
18.1 El pagament de la subvenció es tramita un cop l'actuació subvencionada ha estat degudament justificada.
No obstant això, es pot preveure l'existència d'una o diverses bestretes, les quals, amb la prèvia sol·licitud, es fan efectives en els termes, les condicions, el terminis i amb les garanties que, a aquest efecte, es determini en la convocatòria.
S'entén per bestreta qualsevol lliurament de fons que es faci amb caràcter previ a la justificació del compliment de la finalitat de la subvenció.
18.2 En el supòsit de reducció de la quantia de la subvenció que preveu la base 5.3, el pagament de la subvenció es tramita per un import reduït en la mateixa proporció a la desviació pressupostària produïda entre el cost final justificat de l'actuació subvencionada i el cost inicialment pressupostat.
18.3 Prèviament al reconeixement de l'obligació de cadascun dels pagaments, l'òrgan instructor ha de comprovar d'ofici si la persona beneficiària està al corrent de les obligacions tributàries i amb la Seguretat Social.
Els/les beneficiaris/àries de les subvencions han de complir les obligacions que preveuen els articles 90 bis, 92.2.h), 92 bis i 95 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, l'article 14 i el títol III de la Llei 38/2003, de 17 de novembre, general de subvencions i, específicament, les següents:
a) Complir la finalitat i les condicions de la subvenció realitzant l'actuació subvencionada en el termini que determini la convocatòria.
b) Dur a terme l'actuació subvencionada d'acord amb el projecte presentat.
Qualsevol canvi en el projecte o calendari presentat s'ha de comunicar a l'òrgan instructor.
Aquesta comunicació s'ha de fer mitjançant la presentació d'una proposta, acompanyada d'una memòria justificativa, amb anterioritat a la finalització del termini d'execució.
L'òrgan instructor pot acceptar la modificació proposada, dins el termini màxim d'un mes, si no comporta canvis substancials ni representa un incompliment dels requisits i condicions que estableixin aquestes bases, s'ha presentat dins del termini previst i no lesiona drets de tercers.
La proposta es considera desestimada si no s'ha notificat la resolució corresponent en el termini indicat abans, comptadors des de l'endemà de l'entrada de la proposta a l'òrgan competent del Departament de Territori i Sostenibilitat.
c) Justificar davant del Departament de Territori i Sostenibilitat en els termes i condicions que s'estableixin en la base 17.
d) Prestar col·laboració i proporcionar en tot moment la informació i documentació que sigui demanada respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable i especialment l'article 46 de la Llei 38/2003, de 17 de novembre, general de subvencions.
e) Complir amb els deures d'elaboració dels comptes anuals de l'últim exercici disponible i de transparència d'acord amb el que estableix l'article 322.15 de la Llei 4/2008, de 24 d'abril, del llibre tercer del Codi civil de Catalunya, relatiu a persones jurídiques.
f) Comunicar a l'òrgan instructor els ajuts, els ingressos o els recursos que financin l'actuació subvencionada, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció.
g) Si s'han fet contractacions i/o subcontractacions per a l'execució de l'actuació objecte de la subvenció i l'import de la despesa subvencionable supera els llindars establerts a la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ a la subcontractació del compromís per a l'execució de l'actuació, tret que per les seves característiques especials no hi hagi en el mercat prou nombre d'empreses que les realitzin, o tret que la despesa s'hagi fet amb anterioritat a la concessió de la subvenció.
L'elecció entre les ofertes presentades, que s'han d'aportar en la justificació, s'ha de fer d'acord amb els criteris d'eficiència i economia i s'ha de justificar expressament en una memòria l'elecció quan no recaigui en la proposta econòmica més avantatjosa.
h) Incloure el logotip del Departament de Territori i Sostenibilitat, i l'expressió "amb el suport de (...)" utilitzant el logotip corporatiu del Programa d'identificació visual (PIV) editat a la pàgina web: http://www.gencat.cat/piv/ en els elements informatius i de difusió de l'actuació objecte de la subvenció, si es duen a terme amb posterioritat a la concessió de la subvenció.
i) Conservar els documents justificatius de l'aplicació dels fons rebuts, inclosos els documents electrònics, mentre que puguin ser objecte de les actuacions de comprovació i control.
j) Reintegrar els imports percebuts en els supòsits de revocació i reintegrament que preveu la base 21.
k) Si la subvenció concedida és per un import superior a 10.000 euros, cal comunicar a l'òrgan concedent, mitjançant declaració responsable, la informació que preveu la base 13.5 c), a l'efecte de fer-ho públic, d'acord amb el que preveu l'article 15.2 de la Llei 19/2014, de 29 de desembre, de transparència, accés a la informació pública i bon govern.
l) Les associacions empresarials que perceben subvencions o ajuts públics de més de 100.000 euros anuals o si almenys el 40% dels seus ingressos anuals procedeix de subvencions o ajuts públics, sempre que aquesta quantitat sigui de més de 5.000 euros, han d'aplicar les obligacions de transparència que estableix el títol II de la Llei 19/2014, de 29 de desembre, de transparència, accés a la informació pública i bon govern, així com les que estableix la Llei 19/2013, de 9 de desembre, de transparència, accés a la informació pública i bon govern.
m) Complir el que preveu la Llei 17/2015, de 21 de juliol, d'igualtat efectiva de dones i homes.
n) Adherir-se als principis ètics i regles de conducta que estableix la base 4.2.
Revocació, invalidesa de la resolució de concessió i reintegrament de les quantitats percebudes indegudament
21.1 L'òrgan concedent quan apreciï que concorre alguna de les causes de revocació previstes a l'article 99 del Text refós de la Llei de finances públiques de Catalunya, ha d'iniciar la tramitació del corresponent expedient de revocació de conformitat amb el procediment establert a l'article 100, i si la resolució del procediment conclou que s'ha produït la causa de revocació, ha d'acordar revocar totalment o parcialment la subvenció concedida, segons correspongui, i quan escaigui, també el reintegrament total o parcial de les quantitats percebudes i l'exigència dels corresponents interessos legals.
21.2 Són causes de nul·litat i anul·labilitat de la resolució de concessió les que preveu l'article 36 de la Llei 38/2003, de 17 de novembre, general de subvencions.
21.3 Així mateix, escau el reintegrament de les quantitats percebudes i l'exigència de l'interès de demora corresponent des del moment del pagament de la subvenció fins a la data en què s'acordi la procedència del reintegrament, en els casos que preveu l'article 37 de la Llei 38/2003, de 17 de novembre, general de subvencions, amb la instrucció prèvia del procediment de reintegrament que es preveu a l'article 100 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
21.4 També s'ha de reintegrar l'excés de les subvencions percebudes pel que fa al cost de l'actuació juntament amb els interessos de demora, en el supòsit que preveu l'article 34 del Reglament de desplegament de la Llei general de subvencions, aprovat pel Reial decret 887/2006, de 21 de juliol.
En cas d'incompliment de les obligacions que es preveuen en aquestes bases reguladores, resultarà d'aplicació el règim sancionador que preveuen la Llei 38/2003, de 17 de novembre, general de subvencions, i el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència de la revocació de la resolució de concessió i de l'obligació de reintegrament total o parcial de la subvenció concedida.
En el cas que l'objecte de la subvenció inclogui el tractament de dades de caràcter personal, els beneficiaris han de complir amb la normativa corresponent, tot adoptant i implementant les mesures de seguretat que preveu la Llei orgànica 15/1999, de 13 de desembre, de protecció de dades de caràcter personal, desplegada pel Reial decret 1720/2007, de 21 de desembre.
En tot el que no preveuen expressament aquestes bases, són aplicables les disposicions següents: el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; l'Ordre ECO/172/2015, de 3 de juny, sobre les formes de justificació de subvencions; els preceptes de caràcter bàsic de la Llei 38/2003, de 17 de novembre, general de subvencions, i del Reglament de desplegament de la Llei esmentada, aprovat pel Reial decret 887/2006, de 21 de juliol; la Llei 26/2010, del 3 d'agost, de règim jurídic i de procediment de les administracions públiques de Catalunya; la Llei 19/2014, de 29 de desembre, de transparència, accés a la informació pública i bon govern, i la Llei 39/2015, d'1 d'octubre, del procediment administratiu comú de les administracions públiques, i la resta de normativa aplicable.